**Gonarezhou nasjonalpark** ble opprettet i 1975, og er Zimbabwes nest største nasjonalpark. Den ligger i landets sørøstre hjørne på grensen til Mosambik i provinsen Masvingo. Navnet betyr *Sted med mange elefanter*. Parken inngår i det internasjonale verneområdet *Great Limpopo Transfrontier Park* som inkluderer Kruger nasjonalpark i Sør-Afrika og Limpopo nasjonalpark i Mosambik. Gonarezhou nasjonalpark er i likhet med Zimbabwes andre nasjonalparker underlagt myndighetene gjennom *Zimbabwe Parks and Wildlife Management Authority* (ZimParks).

Landskap
--------

Gonarezhou nasjonalpark består for en stor del av skogkledde savanner. Tre elver renner gjennom nasjonalparken: Save, Runde og Mwenezi. Mindre elver og bekker er ikke vannførende i tørketiden, men danner pøler og dammer som er leveområder for fugler og fisker. De 180 meter høye røde sandsteinklippene *Chilojo Cliffs* er parkens mest fremtredende geologiske formasjoner. Klippene har blitt formet av erosjon gjennom tusener av år, og ligger ved et dalføre skapt av elven Runde.

Klima
-----

Gonarezhou nasjonalpark har tropisk klima med milde, tørre vintre og varme, våte somrer. Temperaturen om sommeren kan komme over 40 grader celsius. Regntiden er normalt fra november til april. Parken er åpen for besøkende hele året, men enkelte områder har begrenset tilgang i regntiden.

Dyreliv
-------

I Gonarezhou nasjonalpark lever rundt 150 pattedyrarter, deriblant bestander av flere store pattedyr som elefanter, bøfler, sjiraffer, sebraer og flere antilope-arter. Av rovdyr finnes løver, leoparder, afrikanske villhunder og geparder (inkludert den sjeldne genetiske varianten *kongegepard*). Av fugler kan flere hundre forskjellige arter finnes i parken. I elvene og dammene finnes blant annet ferskvanns-kutlinger, oksehai og turkis killifisk, samt nilkrokodiller.

Smittebærere av parasittsykdommene bilharzia og malaria finnes i nasjonalparken.

Turisme
-------

I 2007 inngikk Zimbabwes myndigheter en samarbeidsavtale med den Tyskland-baserte organisasjonen *Zoologische Gesellschaft Frankfurt* (ZGF). Avtalen gjaldt opprinnelig i ti år, men ble oppdatert for nye ti år i 2010. ZGF skal bidra med både økonomisk støtte og hjelp til å utarbeide planer for utvikling og forvaltning av Gonarezhou nasjonalpark. Målet er at nasjonalparken etterhvert skal bli selvfinansierende gjennom samarbeid med lokalsamfunnene og ved å satse på turisme. Et av hovedmålene var å gjeninnføre neshorn i parken, men ressursmangel gjorde at de første forsøkene mislyktes. I mars 2017 opprettet Zimbabwe i samarbeid med ZGF fondet  *Gonarezhou Conservation Trust (GCT)*. Fondet er registrert i Zimbabwe, og har forhåpninger om å gjeninnføre neshorn i parken i løpet av 2019.

Bilder
------

* Elven Mwenezi i tørketidenElven Mwenezi i tørketiden
* Turkis killifiskTurkis killifisk
* Nilkrokodille i Makokwani PoolsNilkrokodille i Makokwani Pools

Referanser
----------

1. ↑  Zoologische Gesellschaft Frankfurt: Gonarezhou Conservation Trust Besøkt 22. november 2017

Kilder
------

* Peace Parks Foundation - Gonarezhou Conservation Trust: Sharing responsibilities in conservation (publisert 1. november 2016)[*død lenke*] Besøkt 22. november 2017
* Protected Planet: Gonarezhou in Zimbabwe Arkivert 1. desember 2017 hos Wayback Machine. Besøkt 24. november 2017

Eksterne lenker
---------------

* Offisielt nettsted Rediger på Wikidata

* (en) Gonarezhou National Park – kategori av bilder, video eller lyd på Commons Rediger på Wikidata
* Zimparks: Gonarezhou (offisielt nettsted) Arkivert 15. desember 2019 hos Wayback Machine. Besøkt 22. november 2017

| * v
* d
* r
Nasjonalparker i Zimbabwe |
| --- |
| Nasjonalparker | Chimanimani • Chizarira • Gonarezhou • Hwange • Kazuma Pan • Mana Pools • Matobo • Matusadona • Nyanga • Victoria Falls • Zambezi | Zimbabwes flagg |
| Viltreservater | Eland viltreservat • Mushandike viltreservat • Tshabalala viltreservat |


|  |  |
| --- | --- |
| Oppslagsverk/autoritetsdata | Nationalencyklopedin **·** VIAF
 |